Radailių šaltinis

Radailių šaltinis – šaltinis, esantis Klaipėdos rajone, Sendvario seniūnijoje, Radailių kaime, Nėgių gatvėje, 1,8 km į vakarus nuo kelio  ties Radailių tiltu. Trykšta kairiajame Laukžemių tvenkinio krante, šlaito papėdėje. Tvenkinys įrengtas patvenkus Eketės upelį, kairįjį Danės intaką. Lietuvos geologijos tarnyba šaltinį įtraukusi į geotopų katalogą, Valstybinio požeminio vandens monitoringo tinklą.Lietuvos geologijos tarnyba. Radailių šaltinis ''lgt.lrv.ltGeologinis paveldas. Geotopai (išrašas). Radailių šaltinis lgt.lt 2025 m. duomenimis, į oficialiai saugomą teritoriją nepatenka.

 Lankymas 

Šaltinio suformuotame nedideliame cirke įmontuotas apie 100 mm skersmens vamzdis, kuris aprėmintas lauko akmenimis. Šalia iš gelžbetoninių blokelių įrengta atraminė sienelė. Nusileisti prie šaltinio pastatyti mediniai laipteliai. Šaltinio prieigose plečiasi naujakurių gyvenvietė, jis patenka į privačią žemę, pasiekiamas tik pėsčiomis.Prie Klaipėdos žmonės veržiasi prie šaltinio: nors reikėtų eiti pėstute – per privačias žemes drožia ir automobiliais tv3.lt 2023-01-29

Radailių šaltinis populiarus tarp gyventojų, siekiama išsaugoti garsėjančią versmę.Iniciatyva siekianti išsaugoti Radailių šaltinį facebook.com Prie jo netrūksta atvykstančių ne tik pėsčiomis, bet ir automobiliais, dėl ko pasitaiko konfliktinių situacijų su kaimynais. Vandens tyrimai pagal monitoringo programą čia atliekami nuo 2014 m. Geologijos tarnyba atkreipė dėmesį, kad dėl intensyvių statybų vandens kokybė gali kisti. Tai įvertinusi seniūnijos administracija, 2022 m. duomenimis, buvo pakabinusi ženklą su įspėjimu, kad šaltinio vanduo sukauptas melioracinių sistemų, nesaugus gerti. Gyventojų reakcija buvo priešiška, lankytojai toliau sėmėsi vandenį.Radailių šaltinio trauka: vandens trokštantys gyventojai nepaiso įspėjimų '15min.lt 2022-11-07

 Tautosakinės žinios 

Vietinių žmonių pasakojimu, šaltiniu naudojamasi jau labai seniai, vertinamas jo vandens skonis. Kartais atvykstantieji vandenį semia ir dideliais kiekiais. Gyventojai sutvarkė prieigas, padarydami patogesnį priėjimą. Iškilęs susirūpinimas, kad kada nors išplėtus gyvenamųjų namų kvartalus gali būti užtvertas privažiavimas ar net priėjimas prie šio šaltinio.

 Vandens charakteristika 

Šaltinis mažo vandeningumo. Jo vandenyje yra nedidelė, artima foninei nitratų koncentracija (5,99 mg/l). Nitritų ir amonio neaptikta. Vanduo šaltas ( 9,6 °C), bekvapis ir beskonis, silpnai šarminis, pH (vandenilio potencialas) lygus 7,65. Vyrauja oksidacinės sąlygos, ištekančio vandens oksidacijos ir redukcijos potencialas Eh +263 mV. Vandenyje ištirpusio deguonies koncentracija 8,08 mg/l.

Vanduo gėlas, turi mažai ištirpusių mineralinių medžiagų, kurių bendras kiekis 343 mg/l. Vanduo santykinai kietas, pasižymi karbonatiniu, virinant lengvai suminkštinamu kiečiu.  Vandenyje nedaug natrio (5,03 mg/l) ir chlorido (7,22 mg/l).  

 Šaltiniai 

Kategorija:Lietuvos šaltiniai
Kategorija:Klaipėdos rajono paveldas
Kategorija:Radailiai